༄༅།།རྒྱས་པའི་བསྟན་བཅོས་ཚད་མ་རྣལ་འགྲེལ་གྱི་རྒྱ་ཆེར་བཤད་པ་རིགས་པའི་རྒྱ་མཚོ་ལས་རང་དོན་ལེའུའི་རྣམ་བཤད་བཞུགས་སོ།།༄༅།།རྒྱས་པའི་བསྟན་བཅོས་ཚད་མ་རྣམ་འགྲེལ་གྱི་རྒྱ་ཆེར་བཤད་པ་རིགས་པའི་རྒྱ་མཚོ་ཞེས་བྱ་བ།རྗེ་བཙུན་འཇམ་པའི་དབྱངས་ཀྱི་ཞབས་ཀྱི་པདྨོ་ལ་སྐྱེ་བ་ཀུན་ཏུ་གུས་པས་ཕྱག་འཚལ་ལོ།།གང་ཞིག་རྐང་དྲུག་ལྡན་པའི་ཕྲེང་བ་འཕུར་ལྡིང་སྒྲ་སྙན་སྒྲོགས་པ་ཡི།།རྐང་པས་བསྣུན་པའི་འདར་བ་དང་ལྡན་བཅུ་ཕྲག་འདབ་མའི་ཟེའུ་འབྲུ་དཀར།།ཡིད་སྲུབས་ཟོལ་སྐྱེས་སྤུ་ལོང་གོས་ཅན་ཅོད་པན་མེ་ཏོག་འཛིན་པ་འདིས།།བདག་གིས་རྒྱལ་བའི་ཞབས་ལ་མཆོད་པས་འཇིག་རྟེན་འདི་དག་ཞི་གྱུར་ཅིག།མཚམས་སྤྲིན་ལ་ཆགས་མཚོ་སྐྱེས་གཞོན་ནུས་ཕྱོགས་ཀུན་བརྒྱན་ཕྱིར་ཉི་མ་མ་ལུས་སྤྲོ་བ་དང་།།ཡོངས་རྫོགས་རྒྱུ་སྐར་བདག་པོའི་དཔལ་ལས་རབ་རྒྱས་ཨུཏྤལ་མཁའ་ལ་གར་གྱི་རི་མོ་བཞིན།།གང་ཞིག་ཆུ་ཡི་འོད་ཟེར་གོས་ཅན་ལི་ཁྲིའི་རྡུལ་བརྩེགས་མིག་སྨན་ཐོར་ཅོག་བཅིངས་པ་ཡིས།།དཔལ་ལྡན་ཐུབ་པ་རྣམས་ཀྱི་ཡིད་ནི་ཅི་ཡང་ཆགས་བྱེད་ཞབས་སེན་འོད་དེས་སྐྱོང་གྱུར་ཅིག།འཇིགས་མེད་ཕྱོགས་རྣམས་ཀུན་ལས་རྣམ་རྒྱལ་ས་འདི་གྲགས་པའི་གོམ་པ་གཅིག་གིས་ཁྱབ་པར་བྲིས།།ལེགས་བཤད་མཐའ་དག་རོ་འཛིན་གཟུགས་ཀྱིས་གང་གི་ཁ་ལ་རྣམ་པར་བཀོད་པའི་རྩེ་མོ་ནི།།ཅུང་ཟད་བསྐྱོད་པས་སྲིད་གསུམ་འདི་དག་མེ་ཏོག་མདའ་ཅན་སྙིང་དང་ལྷན་ཅིག་འདར་བར་བྱེད།།ལོག་པར་སྨྲ་བ་ཀུན་གྱི་ལྕེ་ཡང་གཡོ་མེད་ཏིང་འཛིན་དག་ལ་འགོད་དེ་རྒྱལ་གྱུར་ཅིག།དྲི་མེད་དག་པའི་ཆུ་ཤེལ་ངོས་ལ་སྣ་ཚོགས་སྤྲོས་པའི་ཚོན་རིས་འཛིན་པ་མིན་པ་ཉིད།།གང་གི་དཔལ་ལས་རྒྱ་མཚོའི་གོས་ཅན་རིགས་ཚུལ་ཀུ་མུད་བཞད་པའི་རྩེ་དགས་རོལ་པ་ན།།ཨིནྡྲ་རྙིལ་གྱི་མེ་ལོང་ངོས་ལ་གཟུགས་བརྙན་འཕོས་པའི་རྒྱུ་སྐར་འོད་ཀྱི་ཐིག་ལེ་བཞིན།།སྟོབས་ལྡན་ལམ་འཇུག་གནས་བཟང་ལས་བརྒལ་འོད་དཀར་རྒྱ་ཆེན་བཤེས་གཉེན་བདེ་འབྱུང་ཅོད་པན་རྒྱལ།།གང་འདིར་ལེགས་བཤད་ནོར་བུའི་དོ་ཤལ་རབ་དཀར་འོད་ཀྱིས་ཕྱོགས་ཀྱི་འབྱེར་འཇིག་སྟོན་པ་དང་།།རིགས་པའི་རྒྱ་མཚོའི་རླབས་ཕྲེང་ཆལ་ཆིལ་ཤེས་བྱའི་ནོར་འཛིན་ཡུད་ཀྱིས་གང་བར་བྱེད་པ་དང་།།བདག་བློའི་ཟླ་འོད་གསུང་རབ་ནམ་མཁའི་མཛེས་མ་དག་ལ་གོས་བཟང་སྦྱིན་པའི་དགའ་སྟོན་དཔལ།།འདི་དག་འགྲན་བཞིན་འཇིག་རྟེན་འདི་ན་ཡ་མཚན་མ་ལུས་དེང་ཉིད་ཉེ་བར་འོངས་པ་འདྲ།།གང་ཞིག་ཡིད་ལ་མུན་པ་དང་།།མིག་ལ་ཕྲག་དོག་རབ་རིབ་དག།ཁ་ལ་གདུག་པའི་ངག་བཞིན་དུ།།རང་གི་བྱ་བས་གནས་འཆའ་ཞིང་།།སྙིང་བྲལ་འཁོར་གྱི་རྣ་བ་ལ།།ཉེས་བཤད་བཅོས་མའི་མེ་ཏོག་དག།ཉིན་རེ་བཞིན་དུ་འགོད་བྱེད་པ།།དམ་བཅའ་ཙམ་གྱིས་མཁས་པ་ཞེས།།བྱ་རོག་འདབ་བཟང་སྡེ་དཔོན་དུ།།ཁེངས་ལྡན་གང་ཡིན་དེ་ཀུན་ལ།།མི་བཟད་རྒུད་པ་ལྟ་བུ་འདི།།དུས་ཀྱི་ཆར་པ་བཞིན་དུ་བབ།།རྣ་བའི་སྒོ་ལ་ཐོས་པའི་ལམ་བྱང་ཞིང་།།ཚིག་མང་ཁུར་གྱིས་ངལ་བའི་དཀའ་ཐུབ་བསྟེན།།ཤེས་བྱའི་ཁྱོན་ལ་ཀུན་རྟོག་ཆེར་འདྲིས་པས།།མཁས་མང་ཁྲོད་ན་མངོན་རློམ་གྱིས་མཐོ་ཞིང་།།གང་གི་ལག་རྩེ་བསྐྱོད་པའི་འདུ་བྱེད་ཀྱིས།།ཡི་གེའི་རི་མོ་འགོད་པ་ལ་བརྩོན་པ།།དེ་དག་གིས་ཀྱང་རང་གི་མཐུ་གྲུབ་པས།།ཀུན་རྟོག་ཆུ་འཛིན་འགལ་འདུའི་ཆུ་རིས་ཅན།།འཇིག་རྟེན་ཉི་མའི་གསུང་འོད་སྒྲིབ་པ་གང་།།རྒྱ་ཆེར་སྤེལ་བས་བློ་གྲོས་མྱོས་བྱེད་པ།།དེ་ཀུན་སྙིང་ལས་ཆུང་ངུར་ངལ་སོས་ཤིག།རྒྱ་ཆེན་ཐོས་པའི་ཁུར་གྱིས་རབ་ངལ་རིགས་པའི་འཁུན་སྒྲས་ཕྱོགས་རྣམས་རྒོད་བྱེད་རྣམ་དཔྱོད་ཆུ་འཛིན་ལྟོ་བ་ལས་འོངས་ལེགས་བཤད་ཆུ་རྒྱུན་པད་མོས་སྦྲང་རྩི་སྐྱུག་པ་བཞིན།།དགེ་ལེགས་དབང་ཆེན་གསེར་གྱི་གཞི་ལས་རིན་ཆེན་འབྱུང་གནས་ཆུ་གཏེར་འཁྲུལ་འཁོར་ཆེས་ཆེར་གཡོས་པའི་དགའ་སྟོན་དཔལ་འདི་ཨེ་མ་མཚར་ཞེས་སྔོན་མེད་ཆུ་རྒྱུན་དོ་ཤལ་ལ།།བློ་གསལ་རྨ་བྱ་དགའ་བའི་གར་གྱིས་མདོངས་རྣམས་རབ་བརྐྱངས་མཇུག་སྒྲོ་རྒྱས་པའི་རྩེ་དགའ་སྟོན་ཅིང་མགྲིན་པའི་གླུ་དབྱངས་རྒྱུད་མངས་སྒྲ་ཡིས་ཕུག་དག་གང་བར་བྱེད་པ་ན།།ཆོས་ཀུན་རང་གི་ངང་ཚུལ་སྒྲོགས་པའི་ང་རོ་རབ་འཕྲུལ་ངོ་མཚར་གཏམ་འདི་རབ་འཕར་གྲངས་མེད་དུང་དང་ལྡན་པའི་རྒྱ་མཚོའི་འདུས་རླབས་སྒྲོག་པར་བྱེད་པ་མ་ཡིན་ནམ།།དེ་ལྟ་མོད་ཀྱི་ཐུན་མཚམས་སྨུག་རྩིས་མཁུར་ཚོས་དམར་བའི་སྔོ་བསངས་མཛེས་སྡུག་ལང་ཚོའི་དཔལ།།རབ་དཀར་ཆུ་འཛིན་གཞོན་ནུའི་ཕུང་པོ་མུ་ཏིག་ཆུ་རྒྱུན་ཟིམ་བུ་གཡོ་བས་རོལ་པ་དང་།།ཆུ་སྐྱར་ཕྲུ་གུ་དགའ་བས་རྩེ་བའི་ལང་ལིང་དང་འགྲོགས་དབྱར་དུས་རྔ་སྒྲ་སྒྲོགས་པ་གང་།།དེ་འདྲས་གཉིས་སྐྱེས་ཡིད་ལ་ཇི་བཞིན་དགའ་བའི་དཔལ་བསྐྱེད་གཏམ་འདི་གྲགས་པའི་གདུང་འཚོབ་ཡིན།།དེ་ཡང་།རྟོག་པའི་དྲ་བ་རྣམ་བསལ་ཅིང་།།ཞེས་བྱ་བ་ནས་བཟུང་སྟེ།མཁས་པའི་པད་མོ་རྒྱས་བྱེད་ཡིན།།ཞེས་བྱ་བའི་བར་མཐའ་དག་ནི་འདིར་གང་བཤད་པར་བྱ་བའི་ཆོས་ཡིན་ནོ།།དེ་ལ་རེ་ཞིག་བསྟན་བཅོས་ཀྱི་འབྲེལ་བ་ནི་ཅི།བརྗོད་པར་བྱ་བ་ནི་གང་།ཅིའི་ཕྱིར་བརྩམས་ཤེ་ན།བདེ་བར་གཤེགས་པས་རིགས་ཅན་གསུམ་གྱི་འགྲོ་བ་མཐའ་དག་ལ་ཐུགས་བརྩེ་བ་ཆེན་པོས་ཉེ་བར་གཟིགས་ཏེ་སྲིད་པ་དང་ཞི་བའི་རྒུད་པ་མཐའ་དག་ལས་ཡང་དག་པར་བསྒྲལ་ནས་ཐར་པ་དང་ཐམས་ཅད་མཁྱེན་པའི་གོ་འཕང་བླ་ན་མེད་པ་ལ་ཉེ་བར་གཞག་པར་བཞེད་དེ།ཡན་ལག་བཅུ་གཉིས་དང་ལྡན་པའི་གསུང་རབ་རིན་པོ་ཆེའི་ཕུང་པོ་ཇི་སྙེད་ཅིག་བཀའ་སྩལ་པ་ཐམས་ཅད་ཀྱང་ཕྱིས་ཀྱི་གདུལ་བྱ་བློ་དང་བརྩོན་འགྲུས་ཞན་པ་དག་གིས་ཡང་དག་པར་ཁོང་དུ་མ་ཆུད་ཅིང་།རིགས་པའི་སྣང་བ་དང་ནི་བྲལ།མི་ཤེས་པའི་རབ་རིབ་ཀྱིས་ནི་མིག་ལྡོངས།ལོག་པར་རྟོག་པ་དང་ཐེ་ཚོམ་གྱི་གཞན་དབང་གིས་བློ་གྲོས་ཀྱི་གོམ་འགྲོས་ནི་འཁྱོར་ཏེ།ཕྱིན་ཅི་ལོག་གི་མྱ་ངམ་གྱི་ཐང་ལ་བརྡེག་འཆོས་ཤིང་འཁྱམས་པའི་སྐྱེ་བོ་འདི་མཐའ་དག་ལ་ལྷག་པར་བརྩེ་བའི་གཞན་དབང་དུ་གྱུར་པ།གཅིག་ཏུ་བྱམས་པའི་བདག་ཉིད་ཅན་གྱི་ཐུགས་དང་ལྡན་ཞིང་།རྗེ་བཙུན་འཇམ་པའི་དབྱངས་ཀྱི་ཐུགས་ཀྱི་འོད་ཟེར་གྱིས་བློ་གྲོས་ཀྱི་པདྨོ་ཁ་ཕྱེ་བས་ཤེས་བྱའི་དཀྱིལ་འཁོར་མཐའ་དག་ལ་གཟིགས་པ་དག་པའི་ཡེ་ཤེས་ཀྱི་སྤྱན་དང་ལྡན་པའི་བདག་ཉིད་ཆེན་པོ་སློབ་དཔོན་ཕྱོགས་ཀྱི་གླང་པོས་གྲོལ་བ་དོན་གཉེར་ཐར་པ་དང་ཐམས་ཅད་མཁྱེན་པར་འགྲོ་བའི་ཐེག་པ་གསུམ་གྱི་ལམ་གྱི་གནད་མ་ལུས་པ་ལ་མཐའ་གཞན་དུ་སྲིད་པའི་དོགས་པ་བཅད་དེ།ཚད་མའི་ལམ་ནས་གསལ་བར་སྟོན་པ་ཚད་མའི་མདོ་ཀུན་ལས་བཏུས་པ་མཛད་ཅིང་།དེ་ལྟ་ན་ཡང་བདག་ཉིད་ཆེན་པོའི་བློ་གྲོས་མཆོག་ཏུ་ཟབ་པས་གཞུང་གི་ཚིག་རབ་ཏུ་བརླིང་བ་བློའི་མཐུ་ཆུང་བ་དག་གིས་མ་རྟོགས་ཏེ།ཕན་པ་རྒྱ་ཆེན་པོར་མ་གྱུར་པར་གཟིགས་ནས།རྒྱལ་བ་ཉིད་ཀྱིས་ལུང་བསྟན་པ་བརྙེས་ཤིང་།སོ་སོ་ཡང་དག་པར་རིག་པ་བཞིའི་ཕ་རོལ་ཏུ་སོན་པས་འཇིགས་པ་མེད་པ་ཁྱུ་མཆོག་རླབས་པོ་ཆེའི་གནས་ཐོབ་པ།རིགས་པ་སྨྲ་བ་རྣམས་ཀྱི་གཙུག་གི་ནོར་བུ་དཔལ་ལྡན་ཆོས་ཀྱི་གྲགས་པས་ཚད་མ་ཀུན་ལས་བཏུས་པ་དེ་ཉིད་ཀྱི་ཚིག་དོན་གཉིས་ཀའི་ཆ་འཕྲོས་དང་བཅས་ཏེ་རྒྱས་པར་གཏན་ལ་འབེབས་པ་ཚད་མ་རྣམ་འགྲེལ།ཚིག་དོན་གྱི་ཆ་རགས་རིམ་ཞིག་རིགས་པའི་རྣམ་གྲངས་ཀྱིས་ཞིབ་པར་འགྲེལ་པ་ཚད་མ་རྣམ་ངེས།དགག་སྒྲུབ་ཀྱི་སྤྲོས་པ་རྒྱས་པ་དོར་ཏེ་དོན་གྱི་གཙོ་བོ་དག་གི་རྣམ་གྲངས་དང་།མཚན་ཉིད་དང་།དབྱེ་བ་དང་།དཔེར་བརྗོད་པ་ཙམ་སྟོན་པ་རིགས་པའི་ཐིགས་པ་སྟེ་གཙོ་བོ་ལུས་ལྟ་བུའི་བསྟན་བཅོས་གསུམ་མཛད་ཅིང་།དེ་དག་ཀྱང་གདུལ་བྱ་དབང་པོ་རྟུལ་པོ་དང་།འབྲིང་དང་།རྣོན་པོ་དག་གི་དབང་དུ་བྱས་ཏེ།རིམ་པ་བཞིན་རྒྱས་པ་དང་།འབྲིང་དང་།མདོར་བསྡུས་པར་བསྟན་པའོ།།དེའི་རྗེས་སུ་གཙོ་བོར་གྱུར་པའི་བསྟན་བཅོས་དེ་དག་གི་རང་དོན་ལེའུའི་སྐབས་ལས་འཕྲོས་ཏེ།རྟོགས་དཀའ་བ་གཏན་ཚིགས་ཀྱི་མཚན་ཉིད་བྱེ་བྲག་ཏུ་གཏན་ལ་འབེབས་པར་བྱེད་པ་གཏན་ཚིགས་ཐིགས་པ་དང་།རང་དོན་ལེའུའི་སྐབས་ཀྱི་རྟགས་ཆོས་ཀྱི་འབྲེལ་བ་སྟོན་པ་ཉིད་ལས་འཕྲོས་ཏེ།འབྲེལ་བ་གཉིས་ཀ་དོན་དམ་པར་མ་གྲུབ་ཅིང་ཀུན་རྫོབ་ཏུ་རྣམ་པར་འཇོག་པའི་ཚུལ་བྱེ་བྲག་ཏུ་གཏན་ལ་འབེབས་པར་བྱེད་པ་འབྲེལ་བ་བརྟག་པ་དང་།མངོན་སུམ་ལེའུའི་སྐབས་སུ་གཟུགས་སོགས་རྣམ་རིག་ཙམ་དུ་གཏན་ལ་ཕབ་པ་ལ།རྒོལ་བ་རང་ཉིད་ལ་སྣང་བ་རང་གི་སེམས་ཀྱི་བདག་ཉིད་ཡིན་པའི་ཕྱིར།སྒྲུབ་ངག་འགོད་པའི་ཡུལ་གང་ཟག་གཞན་གྱི་རྒྱུད་ཡོད་པར་ཇི་ལྟར་འཐད་ཅེས་སྨྲ་བའི་ཀླན་ཀ་བསལ་ཏེ།སྣང་མཁན་ཤེས་པ་ལས་རྫས་གཞན་དུ་གྱུར་པའི་གཟུགས་སོགས་མེད་ཀྱང་རྒོལ་བ་རང་ཉིད་ལས་རྒྱུད་གཞན་དུ་གྱུར་པའི་གང་ཟག་འཐད་པའི་ཚུལ་སྟོན་པ་རྒྱུད་གཞན་གྲུབ་པ་དང་།གཞན་དོན་ལེའུའི་སྐབས་ལས་འཕྲོས་ཏེ།སྒྲུབ་ངག་དང་།སྒྲུབ་ངག་གི་ལམ་སྦྱོང་སྟོན་པའི་སྔ་རྒོལ་དང་ཕྱི་རྒོལ་དང་དབང་པོ་དག་གི་མཚན་ཉིད་དང་།དེ་དག་གི་རྩོད་པ་ཇི་ལྟར་བྱ་བའི་ཚུལ་དང་།རྩོད་པའི་ངོ་བོ་སུན་འབྱིན་དང་།ཐལ་འགྱུར་གྱི་རྣམ་པར་བཞག་པ་དང་།དེའི་གོལ་ས་ལྟག་ཆོད་ཀྱི་རབ་དབྱེ་སོགས་དང་བཅས་པ་བྱེ་བྲག་ཏུ་གཏན་ལ་འབེབས་པར་བྱེད་པ་རྩོད་པའི་རིགས་པ་སྟེ།འཕྲོས་པ་ཡན་ལག་ལྟ་བུའི་བསྟན་བཅོས་བཞི་མཛད་ཅིང་།དེ་ལྟར་སྡེ་བདུན་མདོ་དང་བཅས་པ་སྐལ་བ་དང་ལྡན་པ་དག་ལ་རིག་པའི་མིག་སྦྱིན་པར་མཛད་པ་ཡིན་ནོ་ཞེས་བྱ་བ་ནི་བསྟན་བཅོས་ཀྱི་ཐོག་མར་འབྲེལ་རྣམ་པར་བཞག་པའི་ཚིག་མདོར་བསྡུས་པའོ།།བརྗོད་བྱ་དང་།དགོས་པ་དང་།དགོས་པའི་དགོས་པ་དག་ནི་འོག་ཏུ་རྟོགས་པར་བྱ་བ་ཡིན་པའི་ཕྱིར་འདིར་མ་བྲིས་ཏེ།ཟློས་བུའི་ཚིག་རྣམ་པར་འགོད་པ་མཁས་པས་སྤངས་པ་ཡིན་ནོ།།དེ་ལྟ་བུའི་རྒྱས་པའི་བསྟན་བཅོས་ཚད་མ་རྣམ་འགྲེལ་འཆད་པ་ལ་དོན་རྣམ་པ་གསུམ་སྟེ།བསྟན་བཅོས་རྩོམ་པ་ལ་འཇུག་པའི་ཡན་ལག།འཇུག་བྱ་བསྟན་བཅོས་ཀྱི་རང་བཞིན།རྟོགས་དཀའ་བར་བསྟན་པ་མཇུག་གི་བྱ་བའོ།།དང་པོ་ལ་བསོད་ནམས་སྤེལ་བའི་ཡན་ལག་མཆོད་བརྗོད།བྱ་བ་མཐར་ཕྱིན་པའི་ཡན་ལག་རྩོམ་པར་དམ་བཅའ་བའོ།།དང་པོ་ལ།དགོས་དོན།བསྡུས་དོན།ཚིག་དོན་གསུམ་ལས།དགོས་པ་ནི།དམ་པ་དག་རང་གི་བྱ་བ་ལ་འཇུག་པའི་ཐོག་མར་འདོད་པའི་ལྷ་ལ་ཕྱག་བྱེད་པ་ཡིན་པས་འདིར་ཡང་།དམ་པའི་སྤྱོད་པ་དང་མཐུན་པར་བསྟན་པ་ན།དམ་པས་བྱས་པའི་བསྟན་བཅོས་སུ་ཤེས་ཏེ།གཞན་དག་འཇུག་པར་བྱ་བའི་ཕྱིར་དང་།ཡུལ་ཁྱད་པར་ཅན་ལ་བསྟོད་ཅིང་ཕྱག་བྱས་པས་བསྟན་བཅོས་རྩོམ་པའི་འགལ་རྐྱེན་བར་ཆད་ལོག་ཅིང་མཐུན་རྐྱེན་བསོད་ནམས་འཕེལ་ཏེ་རྩོམ་པ་མཐར་ཕྱིན་པར་བྱ་བའི་ཕྱིར་རོ།།བསྡུས་པའི་དོན་ནི།རྟོག་པའི་དྲ་བ་རྣམ་བསལ་ཅིང་།།ཞེས་སོགས་རྐང་པ་བཞི་པོ་འདིས་སྐུ་གསུམ་འཕྲིན་ལས་དང་བཅས་པའི་སྒོ་ནས་ཡོན་ཏན་བརྗོད་དེ་བཅོམ་ལྡན་འདས་ལ་འདུད་པའི་ཚུལ་སྟོན་པའམ།ཡང་ན་རང་དོན་སྤངས་རྟོགས་ཕུན་སུམ་ཚོགས་པ་དང་།གཞན་དོན་འཕྲིན་ལས་ཕུན་སུམ་ཚོགས་པའི་སྒོ་ནས་ཐུབ་པ་སངས་རྒྱས་བཅོམ་ལྡན་འདས་ལ་བསྟོད་ཅིང་སྒོ་གསུམ་གུས་པས་འདུད་པའི་ཚུལ་བསྟན་པ་ཡིན་ནོ།།ཚིག་གི་དོན་བཤད་པར་བྱ་སྟེ།ཕྱག་འཚལ་ལོ།།ཞེས་དྲང་ངོ་།།ཡུལ་གང་ལ་ན།སངས་རྒྱས་བཅོམ་ལྡན་འདས་ལའོ།།རྒྱུ་མཚན་གང་གི་སྒོ་ནས་ཕྱག་འཚལ་ཞེ་ན།སྐུ་གསུམ་འཕྲིན་ལས་དང་བཅས་པའི་ཡོན་ཏན་མངའ་བའི་ཕྱིར་རོ།།ཞེས་པ་ནི་ཚིག་ལྷག་མ་དག་གིས་སྟོན་ཏེ།དེ་ཡང་གཉིས་སྣང་གི་བག་ཆགས་ཀྱིས་བསླད་པའི་རྟོག་པ་ནི་ལུས་ཅན་འཆིང་བར་བྱེད་པའི་དྲ་བ་ཞེས་བརྗོད་ལ།དེ་ཉིད་ཉན་རང་དགྲ་བཅོམ་སོགས་ཀྱིས་འདུན་པ་ལ་འདོད་ཆགས་དང་བྲལ་བའི་ཚུལ་གྱིས་སྤངས་པ་ལྟ་བུ་མ་ཡིན་པར།སླར་མི་སྐྱེ་བའི་ཚུལ་གྱིས་སྤངས་པས་ན་རྣམ་པར་བསལ་བའི་སྐུ་མངའ་ཞེས་བྱ་ཞིང་སྤངས་པ་དེ་ནི་ངོ་བོ་ཉིད་ཀྱི་སྐུའོ།།ཟབ་པའི་སྐུ་མངའ་བ།ཞེས་པས་ལོངས་སྤྱོད་རྫོགས་པའི་སྐུ་བསྟན་ཏེ་ཉན་རང་དང་སོ་སྐྱེའི་སྤྱོད་ཡུལ་མ་ཡིན་པའི་ཕྱིར་ཟབ་པ་ཞེས་བྱའོ།།རྒྱ་ཆེའི་སྐུ་མངའ་བ།ཞེས་པས་སྤྲུལ་པའི་སྐུ་བསྟན་ཏེ།དེ་ནི་གདུལ་བྱའི་དབང་གིས་རྣམ་པ་སྣ་ཚོགས་པར་སྣང་ཞིང་།ཉན་རང་དང་བྱང་སེམས་སོ་སྐྱེ་སོགས་གདུལ་བྱ་དག་མ་དག་སྣ་ཚོགས་པའི་དངོས་ཀྱི་སྤྱོད་ཡུལ་ཡིན་པའི་ཕྱིར་རྒྱ་ཆེ་བ་ཞེས་བྱའོ།།རྐང་པ་ཐ་མ་གཉིས་ཀྱིས་འཕྲིན་ལས་ཀྱི་ཡོན་ཏན་བསྟན་ཅིང་།དེ་ཡང་།ཀུན་ཏུ་བཟང་པོ།ཞེས་པས་འཕྲིན་ལས་ཀྱི་ངོ་བོ་བསྟན་པ་ཡིན་ཏེ།འདི་ལྟར་གདུལ་བྱ་རྣམས་ཀྱི་རྒྱུད་ཀྱི་མངོན་པར་མཐོ་བ་དང་།ངེས་པར་ལེགས་པའི་རང་བཞིན་གྱི་དགེ་ལེགས་ནི་འཕྲིན་ལས་ཀྱི་ངོ་བོ་ཡིན་ཞིང་།དེ་ཉིད་གདུལ་བྱ་རྣམས་ལ་རྣམ་པ་ཐམས་ཅད་དུ་ཕན་པའི་ངོ་བོ་ཡིན་པའི་ཕྱིར་ཀུན་ཏུ་བཟང་པོ་ཞེས་བྱའོ།།དེ་ལྟ་བུའི་འཕྲིན་ལས་ཀྱི་ངོ་བོ་དེ་ཉིད་རྒྱུ་གང་ལས་བྱུང་བ་ནི།འོད་ཟེར་དག།ཀུན་ནས་འཕྲོ།ཞེས་པ་སྟེ།བཅོམ་ལྡན་འདས་ཀྱིས་དམ་པའི་ཆོས་སྟོན་པའི་གསུང་ནི།གདུལ་བྱ་རྣམས་ཀྱི་གླིང་དུ་འོས་པར་འབབ་ཅིང་།མི་ཤེས་པའི་མུན་པ་སེལ་བར་བྱེད་པ་དང་།བློ་གྲོས་ཀྱི་པད་མོ་རྒྱས་པར་བྱེད་པ་སོགས་ཀྱི་སྒོ་ནས་ཉི་མའི་འོད་ཟེར་དག་ཀུན་ནས་འཕྲོ་བ་དང་ཆོས་མཐུན་པའི་ཕྱིར།གསུང་ཉིད་འོད་ཟེར་དག་ཀུན་ནས་འཕྲོ་བའི་གཟུགས་སུ་བཀོད་པ་གཟུགས་ཅན་གྱི་རྒྱན་ནོ།།ཡང་ན་རྐང་པ་དང་པོས་སྤངས་པ་ཕུན་སུམ་ཚོགས་པ་དང་།ཟབ་པའི་སྐུ་མངའ་བ།ཞེས་པས་ཉན་རང་སོགས་ཀྱི་སྤྱོད་ཡུལ་མ་ཡིན་པའི་ཆོས་ཀྱི་བདག་མེད་པ་མངོན་སུམ་དུ་རྟོགས་པ་མཐར་ཕྱིན་པའི་ཇི་ལྟ་བ་མཁྱེན་པའི་ཡེ་ཤེས་དང།རྒྱ་ཆེའི་སྐུ་མངའ་བ།ཞེས་པས་རྣམ་རྟགས་མཚན་མའི་སྒོ་ནས་མཐའ་ཡས་པ་ཤེས་བྱ་ཇི་སྙེད་པའི་ཆོས་ཐམས་ཅད་སྐྱུ་རུ་ར་ལག་མཐིལ་དུ་བཞག་པ་ལྟར་མངོན་སུམ་དུ་གཟིགས་པའི་ཇི་སྙེད་པ་མཁྱེན་པའི་ཡེ་ཤེས་དང་།ཀུན་ཏུ་བཟང་པོ།ཞེས་པས་བྱ་བ་ལས་ལ་ཡོད་པའི་འཕྲིན་ལས་དང་།འོད་ཟེར་དག།ཀུན་ནས་འཕྲོ།ཞེས་པ་བྱེད་པ་པོ་ལ་ཡོད་པའི་འཕྲིན་ལས་བསྟན་ཅིང་།དེ་ལྟར་རང་དོན་སྤངས་རྟོགས་ཕུན་སུམ་ཚོགས་པ་དང་།གཞན་དོན་འཕྲིན་ལས་ཕུན་སུམ་ཚོགས་པ་མངའ་བའི་སྒོ་ནས།ལྷ་དང་ཀླུ་དང་གྲུབ་པའི་སྐྱེ་བོས་ཞབས་ཀྱི་པད་མོ་ལ་ཕྱག་བྱས་པ།ཐུབ་པ་སངས་རྒྱས་བཅོམ་ལྡན་འདས་དེ་ཉིད་ལ་གུས་པས་འདུད་ཅིང་ཕྱག་འཚལ་ལོ་ཞེས་བྱ་བའི་དོན་ནོ།།འདིར་སྐུ་གསུམ་དང་།ཆོ་འཕྲུལ་གསུམ་དང་།ཇི་ལྟ་བ་དང་ཇི་སྙེད་པའི་ཡེ་ཤེས་གཉིས་ཀྱིས་ཇི་ལྟ་བ་དང་ཇི་སྙེད་པ་ཚུལ་ཇི་ལྟར་མཁྱེན་པ་ལ་སོགས་པའི་རྣམ་གཞག་དོན་ཆེ་ཞིང་དགོས་པ་ཆེ་བ་རྟོགས་པར་དཀའ་བའི་གནས་དུ་མ་ཞིག་བཤད་པར་བྱ་བ་ཡོད་མོད་ཀྱི་འདིར་ཡི་གེ་ཧ་ཅང་མངས་པར་འགྱུར་བས་མ་བྲིས་ཤིང་སྐབས་གཞན་དུ་བཤད་པར་བྱ་ལ།བློ་གྲོས་གཞོན་ནུ་གྲུབ་མཐའ་རྒྱ་མཚོའི་ཕ་རོལ་ཏུ་མ་ཕྱིན་པ་ཁ་ཅིག་ན་རེ།རྣམ་འགྲེལ་གྱི